67P/Tschurjumow-Gerassimenko

Swetlana Gerassimenko Entdeckungsdatum  11. September 1969 Aner Bezeechnungen  1969 IV
Den Tschurjumow-Gerassimenko, offiziellen Numm 67P/Churyumov-Gerasimenko (engl.)IAU MPC, ofgeruff den 10. August 2014, vun de Fuerscher ofgekierzt 67P/C-G, an zanter Mëtt 2014 och vun de Medien dacks Tschuri genannt, ass e kuerzperiodesche Koméit, deen tëscht August 2014 a September 2016 vun der Raumsond Rosetta begleet gouf, ier dës op de Koméit eroffale gelooss gouf. Den 12. November 2014 konnt de Lander Philae ofgesat ginn, eng Première fir e Koméit. Déi geplangt Landeplaz gouf de 4. November 2014, no enger ëffentlecher Ausschreiwung, no enger Insel am Nil op den Numm Agilkia gedeeft. Dës gouf zwar ugesteiert, mä de Lander koum eréischt no engem drëtten Opsetzer zur Rou.http://www.esa.int/Our_Activities/Space_Science/Rosetta/Farewell_J_hello_Agilkia

 Entdeckung 
De Koméit gouf 1969 am Institut fir Astrophysik vun Alma-Ata vum Klym Tschurjumow entdeckt, wou hien eng Fotoplack vum Koméit Comas Solà ënnersicht hat, déi vum Swetlana Gerassimenko den 11. September 1969 beliicht gouf. Um Rand vun der Plack hat hien e koméitenänlechen Objet gesinn an hat ugeholl, datt et sech ëm de Comas Solà handele géif. No senger Heemrees op Kiew goufen all Fotoplacke méi genee ënnersicht. Den 22. Oktober hat een entdeckt, datt den Objet net de besote Koméit konnt sinn, well seng Positioun ëm méi wéi 1,8° vun der erwarter ewech louch.

 Ëmlafbunn 
D'Ëmlafbunn vum Tschurjumow-Gerassimenko huet eng wiesselhaft Geschicht. Wéi bei villen aneren ufanks laangperiodesche Koméite gouf seng Bunn duerch säin no Erukommen un ee vun de grousse Planéiten – hei de Jupiter – gestéiert. Hie gouf „agefaangen“ a gouf sou e kuerzperiodesche Koméit an och Member vun der Jupiterfamill. No Berechnunge war et och no dësem Afänken ëm 1840 net méiglech, hien z'observéieren.
Duerno huet de Jupiter duerch seng Schwéierkraaft d'Ëmlafbunn vum Koméit op en Neits verännert, sou datt seng Distanz am Perihel ufanks ongeféier 3 AE war. Spéider, am Joer 1959, huet dann en neie Rendez-vous mam Jupiter hien op seng aktuell Ëmlafbunn bruecht. Seng Periheldistanz ass haut ronn 1,3 AE.

 Observatioune mam Hubble 
A Virbereedung fir d'Rosetta-Missioun goufen den 11. an 12. Mäerz 2003 mam Hubble-Weltraumteleskop iwwer 21 Stonnen 61 Biller vum Koméit opgeholl. Et hat sech eng Rotatiounsperiod vu ronn 12 Stonnen erginn. De Koméit huet eng längelzeg, onreegelméisseg Form mat Duerchmiesser vu ronn 3 km respektiv 5 km.ESA: Hubble leistet Hilfestellung für Kometenmission Rosetta, 8. September 2003

 Observatioune mat Rosetta 


D'OSIRIS-Kamera vun der Raumsond huet den 11. Juli 2014 eng Bildsequenz opgeholl, déi unhuele gelooss huet, datt den Tschurjumow-Gerassimenko aus zwéin ënnerschiddlech grousse Kierper, déi sech beréieren, bestoe kéint. D'Foto huet erginn datt de Kierper e bëssi méi kleng ass, wéi ufanks ugeholl gouf. D'Mass gouf dogéint ëm de Fakter dräi op 1•1013 kg ±10 % no uewe korrigéiert.ESA: Determining the mass of comet 67P/C-G, 21. August 2014 (op Basis vu one-way-Doppler-Miessunge wärend dem éischte CAT-Bou, vum 6. bis den 9. August 2014). Zanter Ufank August 2014 weise Biller vill Detailer vun der Uewerfläch, bis hin zu eenzele Gestengsdeeler.Cheops – e grousse Batz um Koméit 67P@spektrum.de, ofgeruff den 12. Oktober 2014

 Landung vun der Sond Philae 
Den 12. November 2014 um 17:03 Uhr MEZ ass d'Sond Philae um Koméit gelant. D'Signallafzäit war bei enger Distanz vu 500 Millioune Kilometer op d'Äerd 28 Minutten an 20 Sekonnen. Den 100 kg schwéiere Lander Philae gouf virdru vun der Rosetta ofgetrennt an du vun der klenger Gravitatiounskraaft vum Koméit a Richtung Landung beweegt.

D'Rosetta-Sond ass mat enger 2,2-Meter-Parabolantenn de Repeater fir d'Kommunikatioun vun der Philae mam Deep Space Network op der Äerd.Gelant - "Philae" ass op dem Koméit "Rosetta"_Liveticker, science.orf.at, 12. November 2014, ofgeruff um 18.30 Auer

D'Gravitatiounsvitesse op der Koméitenuewerfläch ass zirka 1/100.000 vun der Äerdvitesse (0,1 mm/s²). D'Philae huet eng Mass vun 100 kg mat entspriechender Inertie, op de Lander wierkt nëmmen eng Gewiichtskraaft, déi där vun 1 Gramm op der Äerd entsprécht.Podiumsdiskussion vom 14. November 2014

De Lander war zweemol ofgeprallt, ier e baussenzeg vun der Zilregioun „J“ un d'Stoe koum. En Deel vun der Upress-Gasdüs hat net funktionéiert, d'Harpunen an d'Äisschrauwe waren net aktiv ginn. Doduerch konnt de Lander beim éischte Kontakt net op der Zilplaz landen an ass zweemol gesprongen. Nom zweete Sprong koum hien op zwee Been un d'Stoen. Op där Plaz ass d'Sonnenastralung awer nëmme nach 1,5 Stonnen, vun 13 Stonnen am Koméitendag, amplaz sechs Stonne wéi geplangt. D'Energieversuergung vum Lander mat de Solarzellen op där Distanz vun der Sonn ass net grouss genuch a kéint zirka 20 Prozent vun der Missioun a Gefor bréngen. Ier d'Batterien eidel waren an de Lander sech an e Schlofmodus geschalt hat, konnt déi gréisst Solarzell nach ëm 35 Grad an eng besser Positioun gedréit ginn. Schonn de 14. November waren 80 Prozent vun de wëssenschaftlechen Ziler erreecht, mat deem dann nach lafende Cosac-Experiment wieren 90 Prozent erreecht.Philae ass roueg - All wëssenschaftlech Date sinn iwwerdroen, NZZ, 15. November 2014 - souwéi Printversioun vun der NZZ vum 15. November, Säit 26: "Philaes Batterien sind gelähmt", mat den 80 /90 Prozent, "egal ob sech d'Batterien oplueden oder net"

 Kuckt och 

 Koméitelëschten

 Um Spaweck 

 Aktuell ESOC-Missiounsdate vum Rosetta op esa.int
  Gary W. Kronk's Cometography – 67P/Churyumov-Gerasimenko 
  Informationen zu 67P/Tschurjumow-Gerassimenko op der Rosetta-Websäit
  Hubble-Observatiounen
 Faarwegt Bild vum Koméit 67P/Tschurjumow-Gerassimenko
 Aktuelle Biller vun der Rosetta-Missioun

Tschurjumow-Gerassimenko
Kategorie:Kuerzperiodesch Koméiten‎
Kategorie:Astronomesch Objeten, déi 1969 entdeckt goufen